በኢትዮጵያ ከ10 ሚሊየን በላይ ስራአጥ ዜጎች እንዳሉ ተገለጸ
በኢትዮጵያ ከ10 ሚሊየን በላይ ስራአጥ ዜጎች እንደሚገኙ የፌዴራል የስራ እድል ፈጠራ ኮሚሽን ገልጿል፡፡በተያዘው የበጀት ዓመት ለወጣቶች የስራ እድል ፈጠራና የምግብ ዋስትና ከተመደበው 10 ቢሊየን ተዘዋዋሪ ፈንድ ውስጥ ከ9 ቢሊየን ብር በላይ መሰራጨቱም ታውቋል፡፡በምክትል ጠቅላይ ሚኒስትር ደመቀ መኮንን የሚመራው የኢፌዴሪ የስራ እድል ፈጠራ ብሄራዊ ምክር ቤት በሃገሪቱ ባሉ መልካም አጋጣሚዎች ቀጣይ የትኩረት አቅጣጫዎች ዙሪያ ምክክር ባደረገበት ወቅት ተገልጿል፡፡በኢትዮጵያ ከ53 ሚሊየን በላይ የሚሆኑ ዜጎች ለስራ ብቁ ቢሆኑም ከነዚህ ዉስጥ 20 በመቶ የሚሆኑት ስራአጥ ናቸውም ተብሏል፡፡በሚቀጥሉት አመታትም በስራ እድል ፈጠራ ላይ ከፍተኛ ሚና ያላቸው የዘርፉ ተቋማት ትኩረት ሰጥተው ካልሰሩበት በአውሮፓውያን የዘመን ቀመር 2030 ቁጥሩ ከ10 ሚሊየን ወደ 18 ሚሊየን ሊያሻቅብ ይችላል፡፡ባለፉት ሁለት እና ሶስት ዓመታት በአማካይ በዓመት ለ1 ነጥብ 5 ሚሊየን ዜጎች የስራ እድል መፍጠር መቻሉ ተጠቁሟል፡፡ እንደ ኢትዮጵያ የሳይንስ አካዳሚ ጥናት በሃገሪቱ 1 ነጥብ 6 ሚሊየን የመንግስት ሰራተኞች ሲኖሩ ይህም በሃገሪቱ ካለው የስራ እድል አንጻር 4 ከመቶ ብቻ ነው፡፡ 